**Predkladacia správa**

Ministerstvo školstva, výskumu, vývoja a mládeže SR predkladá na rokovanie Rady vlády SR pre vedu, techniku a inovácie iniciatívny materiál ,,Návrh na účasť Slovenskej republiky ako riadneho člena v medzinárodných (ESFRI) výskumných infraštruktúrach ECRIN ERIC, CLARIN ERIC, DARIAH ERIC, ELIXIR, BBMRI ERIC, EATRIS ERIC“.

Predmetný materiál je vypracovaný v súlade s Cestovnou mapou výskumných infraštruktúr (SK VI Roadmap 2020-2030, ďalej ako „cestovná mapa“), prijatou uznesením vlády SR č. 182 zo dňa 7. apríla 2021. Cestovná mapa je kľúčovým dokumentom Slovenskej republiky pre oblasť výskumných infraštruktúr, ktorý nielen monitoruje doterajší vývoj a aktuálny stav významnej výskumnej verejnej a súkromnej infraštruktúry na území Slovenskej republiky, ale aj jej previazanosť na hospodárstvo, domény inteligentnej špecializácie a medzinárodnú spoluprácu v kontexte ESFRI.

Cestovná mapa informuje o prostredí výskumných infraštruktúr na národnej a medzinárodnej úrovni, identifikuje etablované medzinárodné (medzivládne) výskumné infraštruktúry, v ktorých je Slovenská republika pozorovateľom alebo členom, a indikuje   
aj pripravované ESFRI projekty, do ktorých je Slovenská republika významným spôsobom zapojená. Zároveň indikuje potenciál ďalšieho rozvoja výskumu a vývoja v Slovenskej republike prostredníctvom zapojenia do týchto medzinárodných (medzivládnych) výskumných infraštruktúr.

Tvorba predmetného materiálu bola realizovaná participatívnym spôsobom, v spolupráci s odborníkmi a predstaviteľmi inštitúcií participujúcich na aktivitách SR v rámci výskumných infraštruktúr.

Cieľom predkladaného materiálu je vyjadrenie súhlasu vlády SR so zapojením Slovenskej republiky ako riadneho člena v predmetných medzinárodných (medzivládnych) ESFRI výskumných infraštruktúrach a poverenie ministra školstva, výskumu, vývoja a mládeže SR úlohou oficiálne požiadať o prijatie SR za člena v predmetných ESFRI výskumných infraštruktúrach. V nadväznosti na uvedené je cieľom realizovať nevyhnutné opatrenia pre zabezpečenie príslušných prístupových procesov a následné efektívne zapojenie SR do aktivít a projektov realizovaných v rámci predmetných ESFRI výskumných infraštruktúr.

Rozhodnutie o zapojení Slovenskej republiky do medzinárodných (medzivládnych) výskumných infraštruktúr inštitucionalizovaných vo forme Európskeho konzorcia   
pre výskumnú infraštruktúru (ERIC) je v súlade s cestovnou mapou v kompetencii vlády SR.

Návrh na účasť Slovenskej republiky ako riadneho člena v medzinárodných ESFRI výskumných infraštruktúrach ECRIN ERIC, CLARIN ERIC, DARIAH ERIC, ELIXIR, BBMRI ERIC, EATRIS ERIC plynule nadväzuje na doterajšie zapojenie a pôsobenie SR v uvedených ESFRI infraštruktúrach v pozícii pozorovateľa alebo perspektívneho člena a reflektuje potrebu ďalšieho rozvoja výskumných infraštruktúr na území Slovenskej republiky, a je v súlade s cestovnou mapou

Predkladaný materiál má rozpočtovo zabezpečený negatívny vplyv na rozpočet verejnej správy, nemá vplyv na podnikateľské prostredie, na informatizáciu spoločnosti, na životné prostredie, na manželstvo, rodičovstvo a rodinu, sociálne vplyvy ani vplyv na služby verejnej správy pre občana.

Schválením členstva Slovenskej republiky v predmetných výskumných infraštruktúrach a následnou efektívnou implementáciou členstva SR je možné indikovať nepriame pozitívne vplyvy na podnikateľské prostredie, ako aj na neziskový sektor, ktoré tak získajú možnosť zapojiť sa do aktivít výskumných infraštruktúr na národnej a medzinárodnej úrovni.

Materiál bol súčasťou medzirezortného pripomienkového konania. Na rokovanie Rady vlády SR pre vedu, techniku a inovácie sa materiál predkladá bez rozporov.